Illum il-Kunsill adotta regoli ġodda biex itejjeb il-kooperazzjoni amministrattiva fil-qasam tat-tassazzjoni u jindirizza l-isfidi ppreżentati mill-ekonomija tal-pjattaformi diġitali. Għadd kbir u dejjem akbar ta' individwi u negozji qegħdin jużaw pjattaformi diġitali biex ibigħu prodotti jew jipprovdu servizzi. Madankollu, l-introjtu miksub minn fuq pjattaformi diġitali spiss ma jiġix irrappurtat u t-taxxa ma titħallasx, b'mod partikolari meta l-pjattaformi diġitali joperaw f'diversi pajjiżi. Dan iwassal biex l-Istati Membri jitilfu d-dħul mit-taxxa u jagħti vantaġġ inġust lin-negozjanti fuq pjattaformi diġitali a skapitu tan-negozji tradizzjonali. L-emendi għad-direttiva dwar il-kooperazzjoni amministrattiva fil-qasam tat-tassazzjoni għandhom l-għan li jindirizzaw din il-kwistjoni. Huma joħolqu obbligu għall-operaturi tal-pjattaformi diġitali biex jirrapportaw l-introjtu li jaqilgħu l-bejjiegħa fuq il-pjattaformi tagħhom u biex l-Istati Membri jiskambjaw din l-informazzjoni b'mod awtomatiku. Ir-regoli l-ġodda jkopru pjattaformi diġitali li jinsabu kemm ġewwa kif ukoll barra l-UE u ser japplikaw mill-1 ta' Jannar 2023 'il quddiem. Dawn ser jippermettu lill-awtoritajiet tat-taxxa nazzjonali jidentifikaw l-introjtu li jsir minn fuq pjattaformi diġitali, u jiddeterminaw l-obbligi tat-taxxa rilevanti. Il-konformità ser issir ukoll aktar faċli għall-operaturi tal-pjattaformi diġitali peress li r-rappurtar ser isir biss fi Stat Membru wieħed f'konformità mal-qafas komuni tal-UE. Dan huwa aġġornament importanti tar-regoli tal-UE, li ser jgħin biex jiġi żgurat li l-bejjiegħa li huma attivi fuq pjattaformi diġitali jħallsu wkoll is-sehem ġust tagħhom tat-taxxa. Dan huwa partikolarment apprezzat fi żmien meta aktar u aktar bejgħ qed isir online u l-pandemija tal-COVID-19 qed titfa' pressjoni fuq il-finanzi pubbliċi. Billi testendi r-regoli tagħha dwar l-iskambju awtomatiku tal-informazzjoni għall-ekonomija tal-pjattaformi diġitali, l-UE qed tagħti eżempju lid-dinja. Emendi oħra għad-direttiva dwar il-kooperazzjoni amministrattiva fil-qasam tat-tassazzjoni jtejbu l-iskambju ta' informazzjoni u l-kooperazzjoni bejn l-awtoritajiet tat-taxxa tal-istati membri. Pereżempju, ser isir aktar faċli li tinkiseb informazzjoni dwar gruppi ta' kontribwenti. Ser ikun hemm ukoll titjib fir-regoli għat-twettiq ta' kontrolli simultanji u biex l-uffiċjali jitħallew ikunu preżenti fi Stat Membru ieħor matul inkjesta. Barra minn hekk, ir-regoli l-ġodda jipprovdu wkoll qafas għall-awtoritajiet kompetenti ta' żewġ stati membri jew aktar biex iwettqu awditi konġunti. Dan il-qafas ser ikun operattiv fl-istati membri kollha sa mhux aktar tard mill-2024. Direttiva tal-Kunsill li temenda d-direttiva 2011/16/UE dwar il-kooperazzjoni amministrattiva fil-qasam tat-tassazzjoni Ara l-paġna tal-laqgħa